**Luis Garicano Gabilondo**, nado en Valladolid en 1967, é un economista e político español, profesor de estratexia e economía da Escola de Negocios do Instituto Empresa e vicepresidente do partido político europeo Alianza dos Liberais e Demócratas por Europa.

Traxectoria
-----------

Licenciouse en ciencias económicas (1990) e dereito (1991) na Universidade de Valladolid e obtivo o doutoramento na Universidade de Chicago en 1998 e neses anos foi tamén profesor axudante de Gary Becker e Kevin M. Murphy, dous dos principais expoñentes da teoría do capital humano, que sostén que a calidade e mais a educación dos traballadores constitúen o principal factor necesario para o crecemento económico. Tras obter o seu doutoramento, foi contratado como profesor na Escola de Negocios Booth da Universidade de Chicago, logrando praza como catedrático en 2006.

Recibiu en 2007 o premio Fundación Banco Herrero ao mellor investigador español menor de 40 anos nos campos do coñecemento económico, empresarial e social. En 2008 pasou á London School of Economics como catedrático de economía e estratexia e mais como director de investigación no equipo fundador dun novo departamento denominado administración de empresas. Na mesma universidade tamén fundou e dirixiu o programa de mestrado en economía e administración. Dende maio de 2017 é catedrático de economía e estratexia na escola de negocios do Instituto Empresa (IE) e director do Instituto para la Economía Digital.

Traballou como economista para a Comisión Europea entre 1992 e 1993 para a consultora McKinsey & Company en 1998 e para a Fundación de Estudos de Economía Aplicada en 2010, onde foi titular da Cátedra McKinsey. Entre xaneiro de 2012 e abril de 2016 tamén foi membro independente do Consello de Administración de Liberbank.

Desenvolveu tarefas de investigación no campo económico, defendendo a idea das xerarquías como ferramentas para fomentar o coñecemento e a especialización nas empresas. Publicou en diversas revistas académicas de economía: *Quarterly Journal of Economics*, *Journal of Political Economy*, *Review of Economic Studies*, *American Economic Review* ou *Journal of Economic Perspectives*.

E tamén publicou artigos de opinión no *Financial Times*, *El País* e *El Mundo*, así como varios libros nos que defende reformas en campos clave en España como o modelo educativo, o sistema de pensións ou a lexislación laboral. Dende 2009 escribe no blog sobre economía "NadaEsGratis"

En 2013 publicou un manifesto canda Carles Casajuana, César Molinas e Elisa de la Nuez para promover unha reforma da lei de partidos que apoiaron un cento de intelectuais. O 8 de febreiro de 2015 anunciou a súa entrada en Ciudadanos, converténdose no principal economista do partido, e redactando o programa económico co que o partido concorreu ás eleccións xerais de 2015 e 2016, e no que se incluían propostas como o complemento salarial e mais o contrato único.

Canda outros 7 políticos de formacións europeas liberais ocupou, en 2016, a vicepresidencia do partido político europeo ALDE (Alianza dos Demócratas e Liberais de Europa), do cal forma parte o seu partido. En febreiro de 2019 o seu partido elixiuno como cabeza de lista ás eleccións europeas dese ano logo dun proceso de primarias no que Garicano conseguiu o 71% dos votos.

Publicacións
------------

* Garicano, Luis; Bagües, Manuel e Fernández Villaverde, Jesús (2010). *La Ley de Economía Sostenible y las Reformas Estructurales*. Madrid: FEDEA.
* Bentolila, Samuel; Cabrales, Antonio; Fernández Villaverde, Jesús; Garicano, Luis; Rubio, Juan e Santos, Tano (2011). *Nada es Gratis: Como Evitar una Década Perdida tras la Década Prodigiosa*. Barcelona: Destino.
* Garicano, Luís (2013). *El Dilema de España*. Barcelona: Península (5 edicións).
* Garicano, Luís, Roldán, Toni (2015). *Recuperar el Futuro: Doce Propuestas que Cambiarán España*. Barcelona: Península.

Notas
-----

1. ↑  "Convocatorias – Fundació Banc Sabadell". Consultado o 11 de xuño de 2018.
2. ↑  "A Growth Agenda for Spain" (PDF).
3. ↑  Garicano, Luis. "Hierarchies and the Organization of Knowledge in Production" **108** (5). ISSN 0022-3808. doi:10.1086/317671. Consultado o 11 de xuño de 2018.
4. ↑  Garicano, Luis; Rossi-Hansberg. "Organization and Inequality in a Knowledge Economy" **121** (4). Consultado o 11 de xuño de 2018.
5. ↑  Bloom, Nicholas; Garicano; Sadun; Reenen. "The distinct effects of Information Technology and Communication Technology on firm organization" (14975). National Bureau of Economic Research. Consultado o 11 de xuño de 2018.
6. ↑  "Artículos escritos por Luis Garicano". Consultado o 11 de xuño de 2018.
7. ↑  "Knowledge economy expert Luis Garicano joins IE Business School | IE University". *IE University* (en inglés). Consultado o 11 de xuño de 2018.
8. ↑  Garicano, Luis (1 de decembro de 2009). ""Policy" y "Politics": Una distinción inexistente en nuestro idioma (pero muy necesaria)". *Nada es Gratis* (en castelán). Consultado o 11 de xuño de 2018.
9. ↑  Fernández-Villaverde, Jesús (29 de setembro de 2011). "Nada es Gratis: el libro". *Nada es Gratis* (en castelán). Consultado o 11 de xuño de 2018.
10. ↑  "Manifiesto por una nueva ley de partidos". *eldiario.es* (en castelán). Consultado o 11 de xuño de 2018.
11. ↑  Alonso, Mariano (9 de febreiro de 2015). "Ciudadanos encarga a Luis Garicano su programa económico". *Libre Mercado* (en castelán). Consultado o 11 de xuño de 2018.
12. ↑  "Garicano es elegido nuevo vicepresidente de la alianza liberal-demócrata europea". *El Español* (en castelán). Consultado o 11 de xuño de 2018.
13. ↑  "Garicano, elegido candidato de Ciudadanos a las europeas con una baja participación". Consultado o 9 de febreiro de 2019.
14. ↑  "Luis Garicano, candidato de Ciudadanos a las elecciones europeas con el 71% de los votos". 8 de febreiro de 2019. Consultado o 9 de febreiro de 2019.

|  |  |
| --- | --- |
| Control de autoridades | 
* Wd: Q6700640
* WorldCat
* VIAF: 45378542
* BIBSYS: 1045303
* BNE: XX5169226
* BNF: 167528765
* CANTIC: a11989397
* Dialnet: 2603458
* GND: 129324833
* ISNI: 0000 0000 5319 4276
* LCCN: nr2002013246
* MGP: 213282
* NKC: mub2015889123
* NTA: 297235281
* Scholar: rjnKsr8AAAAJ
* SSRN: 224539
* SUDOC: 177425830

 |